VIBHAลุยเทกฯแต่งตัวหาคู่
เป้าโตถึงหมื่นล้านดูดีลุ้นปีนี้รายได้พุงเท่าตัว3.5พันล้าน
10 ส.ค. 2554

เป้าโตถึงหมื่นล้านดูดีลุ้นปีนี้รายได้พุงเท่าตัว3.5พันล้าน
 VIBHA ตั้งเป้าซื้อโรงพยาบาลขนาดเล็ก ดันมาร์เก็ต แคปหมื่นล้าน แข็งแกร่งพอเปิดรับพันธมิตรรายใหญ่ ลุ้นรายได้ปีนี้พุ่งขึ้นกว่าเท่าตัวแตะ 3,500 ล้าน หากซื้อ CMR จบ
นายชัยสิทธิ์ วิริยะเมตตากุล กรรมการผู้จัดการ บริษัท โรงพยาบาล วิภาวดี (VIBHA) เปิดเผยว่า บริษัทมีเป้าหมายชัดเจนที่จะซื้อกิจการโรงพยาบาลที่มีขนาดเล็กกว่าเพื่อเพิ่มมูลค่าหลักทรัพย์ตามราคาตลาด (มาร์เก็ตแคป) ให้ได้ถึง 1 หมื่นล้านบาท ภายใน 2 ปีนี้ จากปัจจุบันหลังเข้าซื้อโรงพยาบาลเชียงใหม่รามธุรกิจการแพทย์ (CMR) ทำให้มาร์เก็ตแคปเพิ่มจาก 3,000 ล้านบาท ขึ้นมาอยู่ที่ 5,000 ล้านบาท
“การเข้าซื้อกิจการของบริษัทหวังจะใช้วิธีการแลกหุ้น จึงไม่จำเป็นต้องใช้เงินลงทุนในการเข้าซื้อ เช่น CMR นั้นมีวงเงินกู้จากธนาคารพาณิชย์อยู่แล้วกว่า 1,800 ล้านบาท ซึ่งสุดท้ายคาดว่าจะไม่มีการเบิกเงินกู้” นายชัยสิทธิ์ กล่าว
นอกจากการเข้าซื้อกิจการเต็มรูปแบบแล้ว ยังมีแผนจะขยายการถือหุ้นหุ้นในโรงพยาบาลเครือข่ายที่ถือหุ้นอยู่แล้ว เช่น โรงพยาบาลเสรีรักษ์ ที่ปัจจุบันถือหุ้นอยู่ 30% ก็จะเพิ่มเป็น 100% เป็นต้น
สำหรับการเข้าซื้อกิจการโรงพยาบาลมีเป้าหมายชัดเจน ทำให้บริษัทเติบโตได้อย่างรวดเร็วและมีขนาดใหญ่มากพอที่จะดึงดูดให้โรงพยาบาลขนาดใหญ่เข้ามาควบรวมกิจการหรือเทกโอเวอร์ ซึ่งหากยังมีขนาดเล็กก็มีโอกาสน้อยในการเจรจา
“ยอมรับว่าที่ผ่านมาเรามีการเจรจากับผู้บริหารโรงพยาบาลบำรุงราษฎร์ (BH) และโรงพยาบาลกรุงเทพ (BGH) ซึ่งเป็นเรื่องปกติที่จะต้องพูดคุยกัน แต่สุดท้ายแล้ววิภาวดีจะเข้าไปอยู่ภายใต้เครือใดก็ขึ้นกับเงื่อนไขที่ดีที่สุดที่บริษัทจะได้รับในขณะนั้น” นายชัยสิทธิ์ กล่าว
นอกจากนี้ เป้าหมายหลักของการเข้าซื้อโรงพยาบาล ก็เพื่อหวังลดต้นทุน ซึ่งหากสามารถบริหารจัดการต้นทุนได้ดี สุดท้ายก็จะทำให้กำไรเติบโตดีด้วย
นายชัยสิทธิ์ มองว่าอนาคตธุรกิจโรงพยาบาลจะมี 3 กลุ่มใหญ่เท่านั้นชัดเจนตอนนี้ คือ เครือ BGH และ BH ส่วนเครือที่ 3 ยังต้องติดตามดู
สำหรับรายได้ปีนี้จะโตจากปีก่อน 15% ที่ทำได้จำนวน 1,297.13 ล้านบาท และหากการดำเนินการควบรวมกิจการกับเชียงใหม่รามธุรกิจการแพทย์สำเร็จก็เป็นไปได้ที่จะมีรายได้ 3,200-3,500 ล้านบาท
นายชัยสิทธิ์ กล่าวว่า แม้ว่าบริษัทมีเป้าหมายชัดเจนในการลงทุนและซื้อกิจการ แต่ผู้ถือหุ้นไม่ต้องกังวลว่าเงินปันผลจะได้รับผลกระทบ เพราะบริษัทมีการแบ่งวงเงินชัดเจนและยังคงจ่ายเงินปันผลให้กับผู้ถือหุ้นตามปกติในอัตรา 80% ของกำไรสุทธิแน่นอน 
ทั้งนี้ งวดปี 2553 จ่ายปันผลหุ้นละ 0.20 บาท ให้อัตราผลตอบแทน4% จากราคาหุ้นที่ 4.90 บาทลดลง 0.04 บาท